Foto’s: Bom by Garsfontein-polisiestasie ontlont | Maroela Media
Foto’s: Bom by Garsfontein-polisiestasie ontlont
ŉ Gedeelte van die perseel by die Garsfontein-polisiestasie in Pretoria, moes Dinsdagmiddag afgesper word, omdat ŉ ploftoestel daar ontlont moes word.
Volgens adjudant-offisier Annabelle Middleton, ŉ polisiewoordvoerder, het beamptes van die Garsfontein-polisie omstreeks 15:00 op ŉ klagte van intimidasie in Lynnwood-Glen reageer.
“Toe die beamptes daar aankom, het hulle beslag gelê op ŉ tas waarin 30 lugpistole en 13 messe was. Die tas is na die stasie geneem waar daar ŉ kompakte plofbare toestel in ŉ versteekte kompartement van die tas ingevind is,” het Middleton gesê.
ŉ Beampte het die toestel na ŉ afgeleë gedeelte van die stasie se perseel geneem en die polisie se honde-eenheid en bomeenheid ontbied. Die toestel het soos ŉ pypbom gelyk. Die honde-eenheid het bevestig dat die toestel positief getoets het vir springstowwe, waarna die bomeenheid die toestel ontkoppel en veilig verwyder het. Die toestel gaan vir forensiese toetse gestuur word vir verdere ondersoek.
ŉ 28-jarige man is in verband met die voorval in hegtenis geneem en moet binnekort in die Pretoriase landdroshof verskyn. Hy gaan aangekla word vir die onwettige besit van plofstowwe en word by die Garsfontein-polisiestasie aangehou.
Kaptein Pinky Tsinyane, ŉ polisiewoordvoerder, het gesê in geen stadium was lede van die publiek se lewens in gevaar nie en die polisiestasie hoef nie ontruim te word nie.
bom bomontploffing foto's garsfontein polisiestasie
Tina ontken bydrae vir ‘Zumaville’
Jong vlieënier doen noodlanding in woongebied